(עדכון) מדינות אופ"ק (ארגון המדינות המייצאות נפט) הגיעו להסכם לצמצום היצע הנפט על רקע הצפת השוק – ובכך הצליחו גם לבסס את אמינות הארגון. זו הפעם הראשונה מזה שמונה שנים שמדינות אופ"ק מגיעות להסכם לקיצוץ התפוקה. על פי ההסכם, המדינות יקצצו את התפוקה ב-1.2 מיליון חביות ביום - ל-32.5 מיליון חביות. שר הנפט של קטאר, מוחמד בין סלאח, הודיע רשמית על ההסכם במסיבת עיתונאים בווינה.
בעקבות הפרסום מזנק מחיר הנפט: נפט גולמי מסוג טקסס מתוק למסירה בינואר קופץ ב-7.2% ל-48.48 דולר לחבית; נפט מסוג ברנט למסירה בינואר, הנסחר בלונדון, מזנק ב-7.6% ל-49.9 דולר לחבית.
ביום שלישי נפל מחיר הנפט בכמעט 4% בשל הערכות פסימיות יותר לגבי התפוקה. במסחר בחוזים על הנפט מסוג ברנט נרשמת עלייה של 8.1% ל-50.13 דולר לחבית. מניות יצרניות הנפט באירופה מזנקות, ובינהן BP ב-3.7%; רפסול ב-5.2% וטוטאל ב-2.2%, ומובילות את בורסות אירופה לעליות שערים.
במסיבת העיתונאים נטען כי סעודיה - יצואנית הנפט הגדולה בארגון - ביחד עם עיראק ואיראן שמדורגות אחריה, הצליחו להגיע להבנות סביב המחלוקות ביניהן ולהוריד את תפוקת הנפט בפעם הראשונה מאז 2008. על פי המסתמן, סעודיה הסכימה לכך שאיראן תגדיל את התפוקה שלה באופן יוצא מן הכלל ל-3.9 מיליון חביות ביום. זאת מכיוון שאיראן חזרה רק באחרונה לייצא נפט למדינות המערב בעקבות ההקלה בסנקציות הכלכליות נגדה. ככל הנראה, ההסכם בנוסף הפחתה של 600 אלף חביות ביום למדינות שאינן חברות באופ"ק, כולל התחייבות של רוסיה לקצץ 300 אלף חביות ביום בתפוקה.
בלומברג בנוסף, נקבע כי אינדונזיה תושהה מהארגון. אינדונזיה נחשבת לאחת מיצואניות הקטנות בארגון עם 600 אלף חביות ביום, וככל הנראה ההפחתה מביאה בחשבון את הוצאת אינדונזיה מהארגון. כלומר, הצמצום נטו של התפוקה הוא של 600 אלף חביות ביום בלבד.
לפי בין סלאח "ההסכם הזה נובע מאחריות של המדינות החברות באופ"ק ושל מדינות שאינן חברות למען הרווחה הכללית והבריאות של הכלכלה העולמית. אנחנו התחשבנו בכל הגורמים באחריות. התחשבנו בצרכים של התאמת תהליכי ההיצע והביקוש שיעזרו בסופו של דבר לתעשייה להחיות את עצמה, ולהשקיע שוב ביכולות תפוקת הנפט כדי להבטיח את אספקת הנפט בטווח הארוך והבינוני".
לדבריו, הודמה ועדה בראשות שרי הנפט של אלג'יר, ונצואלה וכוויית שתפקח על יישום ההסכם.
מחיר הנפט הגולמי קרס בשנים האחרונות לנוכח היצף בתפוקה הגלובלית, בין היתר בשל הגדלת התפוקה בטכנולוגיית פראקינג (שבירה הידראולית) בארה"ב, ובשל צמצום הביקוש מהכלכלות המתועשות הגדולות. עם זאת, על רקע סכסוך בין חברות אופ"ק, ביניהן סעודיה, איראן ועיראק, היתה הערכה כי התפוקה לא תצומצם.
משאבות נפטDreamstime מוקדם יותר העריך מזכ"ל אופ"ק, מוחמד ברקינדו, כי החברות יגיעו להסכם לצמצום התפוקה כדי לדחוף את המחירים למעלה. שר הנפט האיראני, ביג'ן נמדר זנגנה, אמר גם הוא כי נציגות אופ"ק יגיעו להסכם ללא שאיראן תצטרך להקפיא תפוקה.שר הנפט של עיראק ג'בר אל-לואייבי אמר כי השרים בפגישה אחידי דעות בתמיכתם בקיצוץ בתפוקה. שר האנרגיה של אלג'יר, נור-א-דין בוטרפה, דיוווח גם הוא כי ארצו מוכנה לקצץ בתפוקה. גם רוסיה נכונה להצטרף, בתנאים מסוימים, אמר לבלומברג גורם יודע דבר.
במהלך ההיסטוריה, אופ"ק לא נודע במיוחד באמינות שלו בכל הנוגע להחלטות תפוקה. גם כשהארגון הכריז על קיצוצים, חברותיו המשיכו לשאוב יותר מהמכסות המותרות להן. עם זאת, ההחלטות נוטות להזיז את שוק הנפט, הספוקלטיבי בחלקו הגדול.
בשנים האחרונות הכריעה סעודיה תמיכה בשימור התפוקה הגבוהה, למרות נפילת המחירים, מכמה סיבות: האחת, עלויות השאיבה שלה נמוכות יותר משל רוב המדינות בעולם (ביניהן רוסיה וארה"ב) ולכן ירידת המחיר לא מונעת ממנה מלהרוויח ולשמור על נתח שוק. סיבה נוספת היא שירידת המחיר פוגעת ביריבותיה שעלויות התפוקה שלהן גבוהות, כמו ארה"ב ויצרניות שאינן באופ"ק. סעודיה אחראית לשליש מהתפוקה של אופ"ק. היצרנית השנייה היא עיראק, שמעוניינת בהקפאת התפוקה, כדי שההכנסות ממכירת הנפט ישמשו למלחמתה בדאע"ש.
ביוני 2014 הנפט נסחר ביותר מ-100 דולר לחבית, שש שנים לאחר הקיצוץ האחרון בתפוקה של אופ"ק. המשבר הגלובלי פגע בביקוש, לאחר שהמחיר כבר נסק לכיוון ה-150 דולר לחבית. נפילת מחיר הנפט ל-26 דולר לחבית בפברואר השנה פגעה קשות במדינות מייצאות נפט – מוונצואלה, דרך רוסיה ועד סעודיה עצמה, שנאבקת עם חור בתקציב העתיר לשעבר שלה. הנפט הזול פגע בנוסף בכדאיות של אנרגיה חלופית וסיפק עידוד לתעשיית הרכב האמריקאית, המייצרת טנדרים וג'יפים זוללי דלק.